Niin kauan kuin kuukautiset ovat olleet olemassa - eli aina - ne on määritelty nimenomaan naisille kuuluvaksi asiaksi. Vuosisatojen aikana menkat on eri kulttuureissa nähty joko pyhänä voimanlähteenä tai vaarallisena ja epäpuhtaana asiana. Olipa niihin näkemys mikä hyvänsä, kuukautiset on joka yhteiskunnassa leimattu täysin selvästi naisellisuuteen kuuluvaksi asiaksi.

Iänikuinen käsitys kuukautisista pelkästään naisille kuuluvana ominaisuutena tietysti elää ja voi paksusti edelleen, valitettavasti. Kuukautistuotteet ja -mainonta suunnataan naisille, nainen-sana lukee lähes jokaisen kuukautissuojapaketin kyljessä ja kun kuukautisista puhutaan arkisesti, naiseus puskee esiin sieltä täältä. Kaikki tämä tuntuu suurimmasta osasta meistä ihan "normaalilta".

Edellisessä on pari avainsanaa: "suurin osa" ja "normaali".

Suurin osa ihmisistä identifoi itsensä cis-sukupuolisiksi. Se tarkoittaa, että on syntynyt siihen sukupuoleen, jota kokee olevansa.

"Normaali" taas on sana, jota olemme tottuneet käyttämään, kun asiat ovat meille ennestään tuttuja. Se on huono termi, koska silloin meille ennalta tuntemattomat asiat näyttäytyvät "epänormaaleina", vaikkeivät sellaisia olekaan.

Nimittäin entä ne, jotka eivät ole sitä "suurinta osaa". Transmiehet, joilla on kohtu, mutta jotka eivät ole naisia? Muunsukupuoliset? Nämä marginaaliryhmät on tähän asti jätetty aina ulkopuolelle, kun on puhuttu kuukautisista.

On korkea aika tehdä tähän muutos!

Kenellä ne menkat oikein on?

Jotta oppisimme puhumaan kuukautisista oikein, ensimmäinen kysymys kuuluu: kenellä on kuukautiset?

Kun tajuamme, ettei pelkästään cis-naisilla ole kohtu, olemme jo ottaneet ensimmäisen tukevan askeleen. Kuukautiset eivät ole vain "naisten asia".

Kuukautiset on esimerkiksi:

transmiehillä

sukupuolettomilla

muunsukupuolisilla

cis-naisilla

Vaikka kaikilla näillä on kuukautiset, kaikki eivät silti identifioidu naisiksi. Lisäksi on paljon ihmisiä, jotka ovat naisia, mutta heillä ei ole kuukautisia.

Vaihdevuodet ohittaneilla ei ole kuukautisia, mutta niiden puuttuminen ei tee heistä yhtään vähemmän naisia. Transnaisilla ja niillä, joilta kohtu on poistettu, ei ole kuukautisia, mutta he voivat silti olla juuri niin naisia kuin haluavat.

Lyhyesti: kaikilla naisilla ei ole kuukautisia eivätkä kaikki, joilla ne on, ole naisia.

Miksi vain naisista puhuminen kuukautisten yhteydessä on huono juttu?

Ihmiset käyttävät kieltä ymmärtääkseen maailmaa, mutta myös yksinkertaistaakseen ja lokeroidakseen asioita.

Määritelmät ovat usein käteviä, kun puhutaan joukosta ihmisiä ilman, että jokainen täytyy mainita erikseen: tytöt, pojat, miehet, naiset. Ongelma tästä tulee silloin, kun määritelmät ovat vääriä, liian yleistäviä tai joitakin poissulkevia. Kuten nyt vaikkapa se, että kaikki, joilla on kuukautiset, ovat naisia. Jos takerrumme toistelemaan näitä termejä vanhanaikaisella tavalla, suljemme pois ne, jotka eivät tunne kuuluvansa joukkoon. Tietenkään emme useinkaan tee sitä tarkoituksella, mutta sillä ei oikeastaan ole väliä. Se, joka ei ole nainen ja jolla on kuukautiset, ei tunne oloaan yhtään sen paremmaksi.

Kun toistelemme nainen-termiä menkkojen yhteydessä, saatamme tahtomattamme aiheuttaa enemmän vahinkoa kuin tulemme ajatelleeksi. Se saattaa vaikuttaa ei-naiseksi identifioituvissa itsetunto- ja kehonkuvaongelmia, ja ainakin se jatkaa sitä pitkään jatkunutta perinnettä, jossa sukupuolivähemmistöjä väheksytään eikä heidän kokemuksiaan pidetä tärkeinä.

Siksi on hyvä tiedostaa, kuinka tärkeää kieli on. Se vaikuttaa ajatuksiimme ja käyttäytymiseemme valtavasti. Kun puhumme aina naisista kuukautisten yhteydessä tai vaikkapa kuukautissuojien markkinoinnissa, me ilmoitamme, että nämä asiat ovat vain naisille. Se on aika hölmöä, sillä hyvin pienillä muutoksilla voisimme tehdä tähän asiaan ison parannuksen.

Onneksi ajat muuttuvat ja ymmärrys lisääntyy koko ajan. Tajuamme toivottavasti koko ajan yhä paremmin, että sukupuolia on enemmän kuin kaksi, eikä meidän todellakaan ole mikään pakko leimailla ihmisiä oman mielemme mukaan miehiksi ja naisiksi. Biologiset ominaisuudet eivät välttämättä liity koko asiaan. Jos tunnet itsesi naiseksi ja sinulla on menkat, hienoa! Mutta vielä hienompaa jos ymmärrät, ettei se ole ollenkaan ainoa ja oikea tapa.

Miten sitten pitäisi puhua?

Nyt on siis selvä homma, että kuukautisten yhteydessä voisi vähentää nainen-sanan toistelua. Mutta mitä tilalle?

Helpointa on olla nimeämättä ihmisryhmiä miehiksi, naisiksi, tytöiksi tai pojiksi aina, kun sen voi mitenkään välttää. Voit käyttää passiivi-muotoa tai yksinkertaisesti vain tiputtaa nainen-sanan pois. Suomeksi se on vieläpä melko helppoa! Me täällä Lunettella kiinnittämme asiaan jatkuvasti huomiota ja yritämme kehittyä koko ajan paremmiksi, vaikkemme täydellisiä asiassa vielä olekaan.

Kun puhutaan vartalon osista, etenkin niistä kuukautisiin liittyvistä, on hyvä idea käyttää niistä niiden oikeita nimiä, kuten emätin ja häpyhuulet, sen sijaan, että käyttää höpsöjä lempinimiä. Jep, jotkut yhä vaivautuvat kun näistä ruumiinosista puhutaan, mutta siitä olisi korkea aika päästä eroon. Ne ovat kuitenkin noin puolelle väestöä kuuluvia ruumiinosia.

Olemme oppineet jo kiinnittämään huomiota rasistiseen ja seksistiseen puheeseen, nyt on aika kiinnittää huomiota cis-seksistiseen puheeseen. Kuukautiset eivät ole vain naisten ominaisuus. Kun lopetamme puhumasta niistä vain naisille kuuluvana asiana, yhä suurempi joukko ihmisiä voi tuntea olonsa mukavammaksi ja joukkoon kuuluvaksi. Niin mukavaksi kuin nyt menkkojen aikana voi tuntea!